Tapꞌeda weda judiorã poro waibɨarãpa Jesús ateejida Caifás tedeepa Pilato palaciodee.
Pascua fiesta ɨ̃rɨ pada perã,
aɨ tede tꞌĩuda–e paji.
Kꞌawa pꞌanajida judio–eerã tede tꞌĩudapꞌedaa paara,
Pascua chikꞌo pꞌoyaa kꞌoda–e pakꞌaji.
Mãga kꞌawajida ãchi ũraade jara bairã.
Maperã Pilato uchiaji pedeede ãchi ome:
—¿Kꞌãare kꞌaurepata na eperã nãgá iru pꞌanɨma?
aji.
Pꞌanaujida:
—Na eperã tꞌãri kꞌachia–idaa–e bada paara,
pɨmaa aneeda–e pakꞌajida ajida.
Mãpai Pilatopa mãgaji:
—Mãgara pãchia atadarítɨ mãikꞌaapa iru akꞌɨ́tɨ pãchi ũraade jara bɨkꞌa.
Maapꞌeda óotɨ pãchia oo kꞌiniata.
Mamĩda ma judiorãpa pꞌanaujida:
—Pãchi Romadepemaarã ũraade jara bɨ tai judiorãpa chĩara peedaikꞌaraa bɨ irua ne–inaa kꞌachia ooda kꞌaurepa.
Mãga jarajida uchiamerã Jesupa aɨ naaweda jaradakꞌa,
irua jarakꞌãri sãga ichi piutꞌee.
Pilato waya ichi palaciode tꞌĩupꞌeda,
Jesús tꞌɨ̃ ataji mãikꞌaapa iidiji:
—¿Pɨkꞌã aji,
Judiorã Rey?
Jesupa mãgaji:
—¿Pɨchi kꞌĩradoopapai mãga iidi bɨkꞌã,
maa–e pɨrã awaraarãpa pɨmaa mãga jaradapꞌedaa perã?
Pilatopa pꞌanauji:
—¡Mɨ judio–epɨ!
Pɨchi aukꞌaarã́pata mãikꞌaapa pꞌaareerã poroorã́pata pɨ mɨmaa aneejida.
¿Pɨa kꞌãata oojima?
aji.
Jesupa pꞌanauji:
—Mɨ rey–eda aji,
na pꞌekꞌau eujãdepema reyrãkꞌa.
Ãchikꞌa pada paara,
mɨ ome nipapataarã chõokꞌajida,
judiorã poro waibɨarãpa mɨ jitanaadamerã.
Mamĩda mɨ rey–e na pꞌekꞌau eujãdepema reyrãkꞌa.
Mãpai Pilatopa iidiji:
—¿Wãara pɨ reykꞌã?
aji.
Jesupa pꞌanauji:
—Pɨchia jarajipɨ.
Mɨ reypɨ.
Ma–itꞌee mɨ tꞌoji mãikꞌaapa cheji na pꞌekꞌau eujãdee;
Tachi Akꞌõre wãarata jaraitꞌee.
Wãarata kꞌawa kꞌinia pꞌanɨɨrã jõmaarãpa mɨ pedee ũripatada aji.
Mãpai Pilatopa mãgaji:
—¿Kꞌaipa wãarata kꞌawayama?
aji.
Mãga jarapꞌeda,
Pilato taawaa uchiaji waya pedeede ma judiorã poro waibɨarã ome:
—Mɨa maarepida kꞌachia unu–eda aji,
na eperãde.
Mamĩda kꞌirãpátɨ año chaa Pascua fiestade mɨa preso aba kꞌena pëipari.
Mapa ¿kꞌinia pꞌanɨkꞌã aji,
mɨa Judiorã Rey apata kꞌena pëimerã?
Mãpai arii pꞌanadapꞌedaarã jõmaweda waya biajida:
—¡Jãgɨ́ kꞌena pëináaji!
¡Barrabata kꞌena pë́iji!
Barrabás nechɨayaa bapachi mãikꞌaapa chõoyaa bapachi Romadepemaarã ome,
ãchi jua ekꞌariipa uchia kꞌinia bada perã.